CELEX: 
Language: el
Date: 2020-11-10 00:00:00
Title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τον καθορισμό των λεπτομερειών και των λειτουργιών του συστήματος πληροφόρησης και επικοινωνίας που πρέπει να χρησιμοποιείται για τους σκοπούς του κανονισμού (ΕΕ) 2019/515 του Ευρωπαϊκού Κοινοβουλίου και του Συμβουλίου σχετικά με την αμοιβαία αναγνώριση των εμπορευμάτων που κυκλοφορούν νόμιμα στην αγορά άλλου κράτους μέλους

ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 10.11.2020
            
            
               για τον καθορισμό των λεπτομερειών και των λειτουργιών του συστήματος πληροφόρησης και επικοινωνίας που πρέπει να χρησιμοποιείται για τους σκοπούς του κανονισμού (ΕΕ) 2019/515 του Ευρωπαϊκού Κοινοβουλίου και του Συμβουλίου σχετικά με την αμοιβαία αναγνώριση των εμπορευμάτων που κυκλοφορούν νόμιμα στην αγορά άλλου κράτους μέλους
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2019/515 του Ευρωπαϊκού Κοινοβουλίου και του Συμβουλίου, της 19ης Μαρτίου 2019, σχετικά με την αμοιβαία αναγνώριση των εμπορευμάτων που κυκλοφορούν νόμιμα στην αγορά άλλου κράτους μέλους και την κατάργηση του κανονισμού (ΕΚ) αριθ. 764/2008
                  1
               , και ιδίως το άρθρο 11 παράγραφος 2, 
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 11 παράγραφος 1 του κανονισμού (ΕΕ) 2019/515, το σύστημα πληροφόρησης και επικοινωνίας που προβλέπεται στο άρθρο 23 του κανονισμού (ΕΚ) αριθ. 765/2008 του Ευρωπαϊκού Κοινοβουλίου και του Συμβουλίου
                  2
               , γνωστό ως «σύστημα πληροφοριών και επικοινωνίας για την εποπτεία της αγοράς» (ICSMS), προορίζεται να χρησιμοποιηθεί για τους σκοπούς ορισμένων επικοινωνιών δυνάμει του κανονισμού (ΕΕ) 2019/515. Από τις 16 Ιουλίου 2021 το άρθρο 34 του κανονισμού (ΕΕ) 2019/1020 του Ευρωπαϊκού Κοινοβουλίου και του Συμβουλίου θα αντικαταστήσει το άρθρο 23 του κανονισμού (ΕΚ) αριθ. 765/2008
                  3
               .
            
            
               (2)Από τον κανονισμό (ΕΕ) 2019/515 προκύπτει ότι το ICSMS προορίζεται να χρησιμοποιηθεί, μεταξύ άλλων, από τις αρμόδιες αρχές και τα σημεία επαφής για τα προϊόντα. Ως εκ τούτου, τα κράτη μέλη θα πρέπει να εισάγουν στο ICSMS την ταυτότητα των εν λόγω αρμόδιων αρχών και σημείων επαφής για τα προϊόντα.
            
            
               (3)Για να εξασφαλιστεί η δυνατότητα εύκολης αναζήτησης και περαιτέρω επεξεργασίας στο ICSMS των πληροφοριών που απαιτούνται από την Επιτροπή για τους σκοπούς της αξιολόγησης και της υποβολής εκθέσεων που αναφέρονται στο άρθρο 14 του κανονισμού (ΕΕ) 2019/515, οι αρμόδιες αρχές θα πρέπει, εκτός από την τηλεφόρτωση της διοικητικής απόφασης ή της προσωρινής αναστολής, να υποχρεούνται να παρέχουν ορισμένες πληροφορίες σχετικά με τις εν λόγω αποφάσεις σε δομημένη μορφή. 
            
            
               (4)Για να διασφαλιστεί ότι τα δεδομένα που περιέχονται στο ICSMS είναι ακριβή και επικαιροποιημένα, οι αρμόδιες αρχές θα πρέπει να εισάγουν στο ICSMS κάθε τροποποίηση διοικητικής απόφασης που κοινοποιείται σύμφωνα με το άρθρο 5 παράγραφος 9 του κανονισμού (ΕΕ) 2019/515 ή κάθε τροποποίηση προσωρινής αναστολής που κοινοποιείται σύμφωνα με το άρθρο 6 παράγραφος 2 του κανονισμού (ΕΕ) 2019/515. 
            
            
               (5)Για να εξασφαλιστεί ότι τα δεδομένα προσωπικού χαρακτήρα που περιλαμβάνονται στις κοινοποιήσεις που εισάγονται στο ICSMS και τα δεδομένα προσωπικού χαρακτήρα που αφορούν φυσικά πρόσωπα τα οποία ορίζονται ως χρήστες του ICSMS διαγράφονται από τη στιγμή που δεν είναι πλέον αναγκαία για τους σκοπούς για τους οποίους εισήχθησαν στο σύστημα, θα πρέπει να θεσπιστούν διατάξεις σχετικά με τις περιόδους διατήρησης των δεδομένων αυτών.
            
            
               (6)Ζητήθηκε, σύμφωνα με το άρθρο 42 παράγραφος 1 του κανονισμού (ΕΕ) 2018/1725, η γνώμη του Ευρωπαίου Επόπτη Προστασίας Δεδομένων, ο οποίος γνωμοδότησε στις 6 Ιουνίου 2020.
            
            
               (7)Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 15 παράγραφος 1 του κανονισμού (ΕΕ) 2019/515, 
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
               Περιεχόμενο του συστήματος πληροφοριών και επικοινωνίας για την εποπτεία της αγοράς (ICSMS)
            
            
               Για τους σκοπούς του κανονισμού (ΕΕ) 2019/515, το ICSMS καλύπτει:
            
            
               α)
                     την κοινοποίηση διοικητικών αποφάσεων στην Επιτροπή και στα άλλα κράτη μέλη, όπως αναφέρεται στο άρθρο 5 παράγραφος 9 του κανονισμού (ΕΕ) 2019/515·
            
         
         
            
               β)
                     την κοινοποίηση προσωρινών αναστολών στην Επιτροπή και στα άλλα κράτη μέλη, όπως αναφέρεται στο άρθρο 6 παράγραφος 2 του κανονισμού (ΕΕ) 2019/515·
            
            
               γ)
                     την κοινοποίηση γνωμών της Επιτροπής σε όλα τα κράτη μέλη, όπως αναφέρεται στο άρθρο 8 παράγραφος 6 του κανονισμού (ΕΕ) 2019/515·
            
            
               δ)
                     την ανταλλαγή πληροφοριών μεταξύ των αρμόδιων αρχών και των σημείων επαφής για τα προϊόντα των διαφόρων κρατών μελών, όπως αναφέρεται στο άρθρο 5 παράγραφος 7, στο άρθρο 10 παράγραφος 1 στοιχείο α) και στο άρθρο 10 παράγραφος 3 του κανονισμού (ΕΕ) 2019/515.
            
            
               Άρθρο 2
               Πρόσβαση στο ICSMS
            
            
               Τα κράτη μέλη προσδιορίζουν και καταχωρίζουν στο ICSMS την ταυτότητα των αρμόδιων αρχών και των σημείων επαφής για τα προϊόντα που έχουν πρόσβαση στο ICSMS σύμφωνα με τον κανονισμό (ΕΕ) 2019/515.
            
            
               Άρθρο 3
               Κοινοποίηση διοικητικών αποφάσεων που περιορίζουν ή αρνούνται την πρόσβαση στην αγορά
            
            
               Κατά την κοινοποίηση διοικητικής απόφασης σύμφωνα με το άρθρο 5 παράγραφος 9 του κανονισμού (ΕΕ) 2019/515, η αρμόδια αρχή, εκτός από την τηλεφόρτωση ηλεκτρονικού αντίγραφου της διοικητικής απόφασης, καταχωρίζει στο ICSMS τις ακόλουθες πληροφορίες:
            
            
               α)
                     τον εθνικό τεχνικό κανόνα βάσει του οποίου διενεργήθηκε η αξιολόγηση· 
            
            
               β)
                     το όνομα του κράτους μέλους στο οποίο ο οικονομικός φορέας ισχυρίζεται ότι εμπορεύεται νόμιμα τα εμπορεύματα·
            
            
               γ)
                     τους εφαρμοστέους θεμιτούς λόγους δημόσιου συμφέροντος που καλύπτονται από τον εθνικό τεχνικό κανόνα.
            
            
               Η αρμόδια αρχή εισάγει στο ICSMS τυχόν ακύρωση ή ανάκληση διοικητικής απόφασης που κοινοποιείται σύμφωνα με το άρθρο 5 παράγραφος 9 του κανονισμού (ΕΕ) 2019/515. 
            
            
               Άρθρο 4
               Κοινοποίηση προσωρινών αναστολών
            
            
               Κατά την κοινοποίηση προσωρινής αναστολής σύμφωνα με το άρθρο 6 παράγραφος 2 του κανονισμού (ΕΕ) 2019/515, η αρμόδια αρχή, εκτός από την τηλεφόρτωση ηλεκτρονικού αντίγραφου της προσωρινής αναστολής, καταχωρίζει στο ICSMS τις ακόλουθες πληροφορίες: 
            
            
               α)
                     τον εθνικό τεχνικό κανόνα βάσει του οποίου θα διενεργηθεί η αξιολόγηση· 
            
            
               β)
                     το όνομα του κράτους μέλους στο οποίο ο οικονομικός φορέας ισχυρίζεται ότι εμπορεύεται νόμιμα τα εμπορεύματα· 
            
            
               γ)
                     τους θεμιτούς λόγους δημόσιου συμφέροντος για την προσωρινή αναστολή της πρόσβασης στην αγορά, όπως ορίζονται στο άρθρο 6 παράγραφος 1 του κανονισμού (ΕΕ) 2019/515. 
            
            
               Η αρμόδια αρχή εισάγει στο ICSMS τυχόν ακύρωση ή άρση της προσωρινής αναστολής που κοινοποιείται σύμφωνα με το άρθρο 6 παράγραφος 2 του κανονισμού (ΕΕ) 2019/515.
            
            
               Άρθρο 5
               Περίοδοι διατήρησης των δεδομένων προσωπικού χαρακτήρα που περιλαμβάνονται στις κοινοποιήσεις που εισάγονται στο ICSMS 
            
            
               Τα δεδομένα προσωπικού χαρακτήρα που περιέχονται στις κοινοποιήσεις που εισάγονται στο ICSMS και τηρούνται υπό μορφή που επιτρέπει την ταυτοποίηση των υποκειμένων των δεδομένων διαγράφονται αυτομάτως στο ICSMS πέντε έτη μετά:
            
            
               α)
                     την κοινοποίηση προσωρινής αναστολής σύμφωνα με το άρθρο 6 παράγραφος 2 του κανονισμού (ΕΕ) 2019/515· ή 
            
         
         
            
               β)
                     την κοινοποίηση διοικητικής απόφασης σύμφωνα με το άρθρο 5 παράγραφος 9 του κανονισμού (ΕΕ) 2019/515, αν η εν λόγω διοικητική απόφαση δεν έχει υποβληθεί στο SOLVIT· ή 
            
            
               γ)
                     την τελευταία ανταλλαγή πληροφοριών σύμφωνα με το άρθρο 5 παράγραφος 7, το άρθρο 10 παράγραφος 1 στοιχείο α) και το άρθρο 10 παράγραφος 3 του κανονισμού (ΕΕ) 2019/515· ή
            
            
               δ)
                     την περάτωση της υπόθεσης που υποβλήθηκε στο SOLVIT.
            
            
               Η Επιτροπή εξασφαλίζει με τεχνικά μέσα τη διαγραφή των δεδομένων προσωπικού χαρακτήρα που ορίζονται στο πρώτο εδάφιο.
            
            
               Άρθρο 6
               Περίοδος διατήρησης των δεδομένων προσωπικού χαρακτήρα των χρηστών του ICSMS
            
            
               Τα δεδομένα προσωπικού χαρακτήρα που αφορούν φυσικό πρόσωπο το οποίο ορίζεται από αρμόδια αρχή ή αρμόδιο σημείο επαφής για τα προϊόντα ως χρήστης του ICSMS διαγράφονται το αργότερο έναν μήνα αφότου η Επιτροπή ενημερωθεί ότι το φυσικό πρόσωπο έπαψε να είναι χρήστης του ICSMS. 
            
            
               Η Επιτροπή εξασφαλίζει με τεχνικά μέσα τη διαγραφή των δεδομένων προσωπικού χαρακτήρα που ορίζονται στο πρώτο εδάφιο.
            
            
               Άρθρο 7
               Έναρξη ισχύος και εφαρμογή
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 10.11.2020
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 91 της 29.3.2019, σ. 1. 
               
               
                  
                     (2)
                  
                        Κανονισμός (ΕΚ) αριθ. 765/2008 του Ευρωπαϊκού Κοινοβουλίου και του Συμβουλίου, της 9ης Ιουλίου 2008, για τον καθορισμό των απαιτήσεων διαπίστευσης και εποπτείας της αγοράς όσον αφορά την εμπορία των προϊόντων και για την κατάργηση του κανονισμού (ΕΟΚ) αριθ. 339/93 (ΕΕ L 218 της 13.8.2008, σ. 30).
               
               
                  
                     (3)
                  
                        Κανονισμός (ΕΕ) 2019/1020 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για την εποπτεία της αγοράς και τη συμμόρφωση των προϊόντων και για την κατάργηση της οδηγίας 2004/42/ΕΚ και των κανονισμών (ΕΚ) αριθ. 765/2008 και (ΕΕ) αριθ. 305/2011 (ΕΕ L 169 της 25.6.2019, σ. 1).